Tisztelt Vezetőségi Tagok, Tisztelt Területi Küldött Kollégáim!

A területi szervezet irodáját 2020 december végén vettük át. Az előző irodavezető távozásával az újév elején azonnal új irodavezetőt kellett találnunk. Az eljárásrendek hiányában az első év javarészt a folyamatok tanulásával, ésszerűsítésével telt. Nehezített bizonyos folyamatokat, hogy az elnök bejegyzése csak augusztus 24-én lett jogerős a Törvényszéken (bankkártya, ügyintézések, stb).

A Szervezetet 651 taggal vettük át, 2021 végére a taglétszám 676-ra nőtt.

A számlázóprogram sok szempontból alkalmatlan volt a munkavégzésre (az előző irodavezető és a könyvelő egybehangzó véleménye szerint), másrészt nem is volt alkalmas az elektronikus számlázásra, így váltottunk, a szamlazz.hu rendszerre való átállás a kezdetekben néhány hibával járt, ezek azonban emberi okokra vezethetők vissza, ezeket azonnal korrigáltuk. Az új rendszerrel bevezetésre került az online bankkártyás fizetési lehetőség, amivel egyre több tagunk él.

Az online számlázás bevezetése mellett a felhő alapú munkavégzésre való átállás szintén fontos volt a járványhelyzet miatt. A Dropbox és a Cashbook alkalmazások segítségével a könyvelővel való kapcsolattartás is automatizáltabb, gördülékenyebb lett.

Az adategyeztető automatizmusok, parametrizálható és személyesíthető hírlevélküldési lehetőség, és nyilvántartások ésszerűsítése kapcsán a tagság adategyeztetése két hullámban történt az év folyamán. A tagság közel 20%-nál volt változás, 36%-nál jelentkezett tartozás, többség nem is tudott róla, eddig automatikus értesítések nem voltak (~5.5 millió Ft régebbi keletű kintlévőség).

Megalakult az Állatvédelmi ad hoc bizottság, Fodor Kinga elnökségével, tagok:

dr. Csizmás Máté
dr. Demjén Zsófia
dr. Markus Gabriella
dr. Nádasdi Péter
dr. Tretter Olga

Ad hoc bizottságként tiszteletdíjat nem kapnak, figyelnek, és ha van feladat, hivatalosabb módon tudnak jelezni, reagálni.

Az Állatorvosok az Állatvédelemért Országos Egyesülettel együttműködve az irodában telepítettünk egy webexes munkaállomást. Ez a jövőben bármilyen online továbbképzésre használható, jelenleg is zajlanak képzések a segítségével.

Az OB megszervezte a MÁOK Fővárosi Szervezetének online Konferenciáját, a járvány alatt a Pannon Konferencia mellett az egyetlen online kamarai konferencia ez volt az évben, 128 résztvevővel, 906.000 Ft bevétellel.

Új ügyvédi irodával szerződtünk (az előzővel való kapcsolat megszűnt), már több esetben kellett a segítségük, de ezek javarészt az Etikai Bizottság munkájával voltak kapcsolatban, tehát az új, országos rendszernek köszönhetően ez a terhelés feltehetően mérséklődik majd.

A Bartl utcai ingatlan bérlője külföldre költözött, így a szerződés felbontásra került, 2021.07.14-én, a lakás tisztasági festését lebonyolítottuk, jelenleg új bérlőt keresünk. Az ingatlan értékbecslést ősszel elvégeztettük, ekkor értéke 42 millió Ft-ra volt tehető, a kiadásra 130-150 ezer Ft-ot javasolt az értékbecslő cég.

Az új rendelők ellenőrzésében az elnök, alelnök, titkár és több vezetőségi tag is részt vett az év során.

Vagyoni helyzetünket erős gyarapodás jellemezte, nem várt, 11.258.000 Ft-os eredménnyel. A járványhelyzet miatt a kiadásaink mérsékeltebbek voltak. Bankszámlánk az alábbiak szerint alakult:

2021.01.04: : 36.411.722 + 11.922.750 Ft (lekötött betét)

2021.12.31.: 47.625.122 + 11.923.926 Ft (lekötött betét)

A házipénztárban rendszerint 100.000 Ft alatti összeg található a napi költségek fedezésére, ezt folyamatosan visszapótoljuk, szükség esetén.

A járványhelyzet idején zoomon (01.14., 05.31., 07.31.) és emailben folyamatos vezetőségi ülésezések és eszmecserék zajlottak. A jegyzőkönyvek elérhetők az új honlapon, ami szintén elkészült, és mintegy vázként alapja lehet bármilyen jövőbeli fejlesztésnek, amire igény mutatkozik.

Területi küldöttközgyűlést 2021.09.30-án tartottunk, itt beterjesztésre és elfogadásra került a 2020 évi költségvetési beszámoló és a szervezet 2020 évi mérlege. Elfogadásra került a beterjesztett 2021 évi költségvetés tervezete, melyben a tervszámok alapját az eredményes 2020 évi gazdálkodási tényszámok adták, néhány módosítással.

Megválasztott elnökként fontosnak tartom, hogy az általam felvállalt célok tekintetében is tájékoztatást adjak. A 20 pontból álló választási program 9 fejezetében kezdtünk el dolgozni, ebből 3-at le is zártunk, a járványhelyzet minden remény szerinti elmúltával több olyan vállalás is előtérbe kerülhet az idei évben, melyekre eddig a lehetőség sem volt adott.

Kérem a tisztelt Közgyűlést a beszámoló szíves tudomásulvételére és elfogadására.

Dr. Bendzsel Dániel

elnök